[pic] | COMISIA COMUNITĂŢILOR EUROPENE |

Bruxelles, 20.7.2009

COM(2009) 386 final

Propunere de

DECIZIE A CONSILIULUI

privind stabilirea poziției care urmează să fie adoptată de Comunitate în cadrul Organizației de Pescuit în Atlanticul de Nord-Vest

EXPUNERE DE MOTIVE

În conformitate cu articolul 300 alineatul (2) al doilea paragraf din Tratatul CE, pozițiile care urmează să fie adoptate în numele Comunității în cadrul organizațiilor regionale de gestionare a pescuitului atunci când acestea sunt invitate să adopte decizii care au efecte juridice, cu excepția deciziilor de completare sau de modificare a cadrului lor instituțional, trebuie să fie stabilite de Consiliu, hotărând cu majoritate calificată la propunerea Comisiei.

Având în vedere această obligație și în conformitate cu decizii similare ale Consiliului precum și cu propuneri similare ale Comisiei Europene pentru alte organizații regionale de gestionare a pescuitului, Comisia Europeană propune prezenta decizie de stabilire a poziției care urmează să fie adoptată de Comunitate în cadrul Organizației de Pescuit în Atlanticul de Nord-Vest. Din motive de coerență, prezenta propunere are la bază aceeași abordare ca cea adoptată pentru alte organizații regionale de gestionare a pescuitului.

Propunere de

DECIZIE A CONSILIULUI

privind stabilirea poziției care urmează să fie adoptată de Comunitate în cadrul Organizației de Pescuit în Atlanticul de Nord-Vest

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 37 coroborat cu articolul 300 alineatul (2) al doilea paragraf,

având în vedere propunerea Comisiei,

întrucât:

(1) Articolul 33 din Tratatul CE, coroborat cu articolul 32, prevede că unul dintre obiectivele politicii comune în domeniul pescuitului este garantarea siguranței aprovizionărilor. Regulamentul (CE) nr. 2371/2002[1] prevede obligația Comunității de a adopta o abordare atentă atunci când ia măsuri menite să protejeze și să conserve resursele acvatice vii, să asigure exploatarea sustenabilă a acestora și să reducă impactul activităților de pescuit asupra ecosistemelor marine. Regulamentul prevede, de asemenea, obligația Comunității de a urmări o aplicare progresivă a unei metode de gestionare a pescuitului bazate pe ecosistem și de a contribui la rentabilizarea activităților de pescuit în cadrul unui sector al pescuitului și acvaculturii competitiv și viabil din punct de vedere economic, asigurând astfel un nivel de trai decent pentru cei care depind de activitățile de pescuit și ținând seama de interesele consumatorilor.

(2) Comunitatea Europeană a aprobat în 1979, prin Regulamentul (CEE) nr. 3179/78[2], Convenția asupra viitoarei cooperări multilaterale în zonele de pescuit din Atlanticul de Nord-Vest prin care s-a instituit Organizația de Pescuit în Atlanticul de Nord-Vest (NAFO) și care a fost apoi modificată în 2007. În cadrul NAFO, Comisia pentru pescuit este responsabilă cu adoptarea propunerilor de reglementare care vizează asigurarea, pe termen lung, a conservării și a utilizării sustenabile a resurselor piscicole din zona de reglementare și reducerea la minimum a impactului activităților de pescuit asupra ecosistemelor marine. Aceste propuneri ar putea deveni măsuri obligatorii pentru Comunitate.

(3) În temeiul articolului 300 alineatul (2) al doilea paragraf din Tratatul CE, poziția Comunității în cadrul organismelor create prin acorduri regionale în domeniul pescuitului care sunt invitate să adopte decizii care au efecte juridice, dar nu modifică cadrul instituțional al acordurilor în cauză, trebuie să fie adoptată cu majoritate calificată prin decizia Consiliului, la propunerea Comisiei,

DECIDE:

Articolul 1

Poziția care urmează să fie adoptată în numele Comunității în Comisia pentru pescuit a Organizației de Pescuit în Atlanticul de Nord-Vest atunci când această comisie este invitată să adopte decizii având efecte juridice este stabilită în anexa la prezenta decizie.

Articolul 2

Poziția Comunității stabilită în anexa la prezenta decizie este evaluată ș i, dacă este cazul, revizuită de către Consiliu la propunerea Comisiei, cel târziu până la reuniunea anuală a Comisiei pentru pescuit a Organizației de Pescuit în Atlanticul de Nord-Vest din 2014.

Adoptată la Bruxelles,

Pentru Consiliu

Președintele

ANEXĂ

Poziția Comunității în cadrul Comisiei pentru pescuit a Organizației de Pescuit în Atlanticul de Nord-Vest

1. PRINCIPII

În cadrul NAFO, Comunitatea Europeană:

a) acționează în conformitate cu obiectivele urmărite de Comunitate în cadrul politicii comune în domeniul pescuitului, bazându-se cu precădere pe principiul precauției, pentru a asigura exploatarea sustenabilă a speciilor reglementate de NAFO, pentru a promova aplicarea progresivă a unei metode de gestionare a pescuitului bazate pe ecosistem și pentru a reduce la minimum impactul activităților de pescuit asupra ecosistemelor marine, precum și pe promovarea unui sector comunitar al pescuitului competitiv și viabil din punct de vedere economic care să asigure un nivel de trai decent pentru cei care depind de activitățile de pescuit, ținând seama de interesele consumatorilor;

b) garantează că măsurile NAFO sunt în conformitate cu obiectivele din Convenția NAFO;

c) garantează că măsurile NAFO respectă legislația internațională și, în special, prevederile Convenției ONU cu privire la dreptul mării, Acordul ONU cu privire la conservarea și gestionarea stocurilor transzonale și a stocurilor de pești mari migratori, precum și Acordul de promovare a respectării măsurilor internaționale de conservare și de gestionare de către navele de pescuit în largul mării;

d) promovează poziții coerente în cadrul organizațiilor regionale de gestionare a pescuitului;

e) urmărește sinergia cu politica adoptată de Comunitate în cadrul relațiilor bilaterale cu țări terțe în domeniul pescuitului și asigură coerența cu politica în domeniul relațiilor externe;

f) garantează respectarea angajamentelor internaționale ale Comunității.

2. ORIENTăRI

Comunitatea Europeană face eforturi, dacă este necesar, pentru a sprijini adoptarea de către NAFO a următoarelor acțiuni:

a) măsuri de conservare și gestionare a resurselor piscicole în zona de reglementare NAFO și, dacă este cazul, în zona convenției NAFO pe baza celor mai bune avize științifice disponibile, inclusiv a TAC și a cotelor privind speciile reglementate de NAFO. Atunci când este necesar, sunt luate în considerație măsuri specifice pentru rezervele care sunt afectate de pescuitul excesiv pentru a evita orice intensificare a activităților de pescuit;

b) revizuirea măsurilor de monitorizare, control și supraveghere din zona de reglementare NAFO, în scopul ameliorării eficienței acestor măsuri de control și al consolidării respectării măsurilor NAFO;

c) consolidarea acțiunilor de luptă împotriva activităților de pescuit INN;

d) măsuri de protecție a ecosistemelor marine vulnerabile din zona de reglementare NAFO, în conformitate cu rezoluțiile Adunării Generale ale ONU;

e) elaborarea unor abordări comune cu celelalte organizații regionale de gestionare a pescuitului, printre care se numără Comisia pentru pescuit în Atlanticul de Nord-Est, Organizația pentru conservarea somonului din Atlanticul de Nord și Comisia Internațională pentru Conservarea Tonului din Oceanul Atlantic;

f) măsuri tehnice suplimentare bazate pe avizul Consiliul Științific al NAFO.

[1] JO L 358, 31.12.2002, p. 59.

[2] JO L 378, 30.12.1978, p. 1.